Regeringen i Tanzania har nu forbudt import og salg af glidecreme i landet. Det sker som en del af en kampagne mod homoseksualitet.

Det homoseksuelle miljø i Tanzania er igen kommet under angreb fra myndighederne i landet.

Regeringen har i denne uge forbudt import og salg af glidecreme i landet. Det skriver flere internationale medier.

- Det er sandt, at regeringen har forbudt import og salg af gel for at stoppe spredning af hiv, siger landets sundhedsminister, Ummy Mwalimu, til lokale medier.

Hun tilføjer, at glidecreme tilskynder homoseksualitet, som er forbudt i det østafrikanske land. Hvis man bliver dømt som homoseksuel mand i landet, kan man straffes med fængsel på livstid.

Der er udbredt homofobi i Tanzania, men det er meget få mænd, der er blevet anholdt for at være homoseksuelle.

LGBT-personer har tidligere været under angreb i Tanzania. Foto: Scanpix / Scanpix

Senest har den nyvalgte borgmester i Dar es Salaam, Paul Makonda, ifølge nyhedsbureauet AFP givet udtryk for stærkt homofobiske holdninger og beordret politiet til at slå hårdt ned mod de klubber, hvor man mener, at homoseksuelle mødes.

Efter de udtalelser er flere LGBT-fortalere (LGBT står på dansk for bøsser, lesbiske, biseksuelle og transpersoner) i landet, der indtil nu åbent har talt om deres seksualitet online, stoppet med at debattere på nettet.

23 procent af homoseksuelle mænd i Tanzania har ifølge sundhedsministeren hiv. Det er ifølge hende en stor del af grunden til, at regeringen nu skrider til handling og forbyder glidecreme.

Hun har ikke kommenteret på det faktum, at forbuddet er i direkte modstrid med anbefalingerne fra FN, der dikterer, at udlevering af kondomer og glidecreme kan være med til at forhindre udbredelsen af hiv.

Regeringens hiv-politik er dømt til at fejle, hvis politiet jager præcist de folk væk, som det er mest nødvendigt for sundhedsvæsenet at nå. Neela Ghoshal, HRW

Menneskerettighedsorganisationen Human Rights Watch har tidligere anklaget poltiet i Tanzania for ulovlige overfald på LGBT-personer.

Organisationen udtaler også, at de har observeret adskillige tilfælde, hvor sundhedsprofessionelle har afvist prostituerede og LGBT-personer.

- Regeringens hiv-politik er dømt til at fejle, hvis politiet jager præcist de folk væk, som det er mest nødvendigt for sundhedsvæsenet at nå, siger Neela Ghoshal fra Human Rights Watch.

Derudover har organisationen observeret tilfælde, hvor sundhedsprofessionelle offentligt har ydmyget LGBT-personer, prostituerede og stofmisbrugere.